Бжэ зэIухам и махуэ
Тезырхэр егъэпшынынымкIэ федеральнэ къулыкъум и IуэхущIапIэу КъБР-м щыIэм и колоние №4-м «Бжэ зэIухам и махуэ» щрагъэкIуэкIащ тутнакъхэм я Iыхьлыхэм папщIэ.
ХьэщIэхэм Iэмал ягъуэтащ тутнакъэщым ис я Iыхьлыхэмрэ благъэхэмрэ яхуэзэну, абыхэм я щыIэкIэ-псэукIэр зрагъэлъагъуну.
Хабзэ зэрыхъуауэ, хьэщIэхэр ирагъэблэгъащ IуэхущIапIэм и клубым. Тезырыр езыхьэкIхэр къеджащ езыхэм ятха усэхэм, ягъэлъэгъуащ «Любовь и порок» театр теплъэгъуэр. Концерт нэужьым хьэщIэхэр я Iыхьлыхэмрэ благъэхэмрэ ядэуэршэращ, шей зэдефэу.
- Мыпхуэдэ зэIущIэ гуапэхэр сэбэпщ тезырыр зыпшыныжхэм я дежкIэ, ахэр хуеущий хабзэр къызэпымыудыным, тэмэму цIыхухэм ядекIуэкIыным, - жиIащ КъБР-м щыIэ УФСИН-м и ИК-4-м и унафэщIым и къуэдзэ Бий Хьэфисэт.
Дыгулыбгъу Жансурэт.
